b'\n_START_ARTICLE_\nCLP-asetuksen mukaiset varoitusmerkinn\xc3\xa4t\n_START_PARAGRAPH_\nSellaisten kemikaalien, jotka on luokiteltu vaarallisiksi ja jotka kuuluvat REACH-asetuksen piiriin, toimittajan tulee tiedottaa kyseisen kemikaalin vaaroista CLP-asetuksen mukaisilla varoitusmerkinn\xc3\xb6ill\xc3\xa4. Asetus vaatii, ett\xc3\xa4 aineiden tai niit\xc3\xa4 sis\xc3\xa4lt\xc3\xa4vien seosten merkinn\xc3\xb6ist\xc3\xa4 on k\xc3\xa4yt\xc3\xa4v\xc3\xa4 ilmi CLP-asetuksen mukaiset tiedot._NEWLINE_Aineet on t\xc3\xa4ytynyt luokitella, merkit\xc3\xa4 ja pakata CLP-asetuksen mukaisesti 1.12.2010 alkaen. Seosten osalta CLP-asetuksen mukaiselle luokitukselle, merkinn\xc3\xb6ille ja pakkaamiselle on siirtym\xc3\xa4aikaa 1.6.2015 asti._NEWLINE_CLP-asetuksella pannaan EU:ssa t\xc3\xa4yt\xc3\xa4nt\xc3\xb6\xc3\xb6n maailmanlaajuisesti yhdenmukaistettu kemikaalien luokitus- ja merkint\xc3\xa4j\xc3\xa4rjestelm\xc3\xa4 GHS. J\xc3\xa4rjestelm\xc3\xa4n tavoitteena on, ett\xc3\xa4 kemikaalien luokituksessa ja merkinn\xc3\xb6iss\xc3\xa4 k\xc3\xa4ytett\xc3\xa4isiin samoja periaatteita koko maailmassa, jolloin kemikaaliturvallisuus paranee ja kemikaalikauppa yli rajojen helpottuu.\n_START_SECTION_\nUudet varoitusmerkit\n_START_PARAGRAPH_\nCLP-asetus m\xc3\xa4\xc3\xa4r\xc3\xa4\xc3\xa4 k\xc3\xa4ytett\xc3\xa4v\xc3\xa4ksi uudet vakioidut varoitusmerkit. Varoitusmerkin on oltava k\xc3\xa4rjell\xc3\xa4\xc3\xa4n oleva neli\xc3\xb6, jossa on musta symboli valkoisella taustalla sek\xc3\xa4 punainen kehys. Merkin on oltava riitt\xc3\xa4v\xc3\xa4n leve\xc3\xa4 n\xc3\xa4ky\xc3\xa4kseen selv\xc3\xa4sti. Asetuksessa on my\xc3\xb6s s\xc3\xa4\xc3\xa4detty vaatimuksia varoitusetikettien ja varoitusmerkkien v\xc3\xa4himm\xc3\xa4ismitoille sek\xc3\xa4 varoitusmerkkien muodolle ja v\xc3\xa4rille pakkauksissa._NEWLINE_Varoitusmerkit luokitellaan vaaran mukaan fysikaalisiin vaaroihin, terveydelle aiheutuviin vaaroihin, ymp\xc3\xa4rist\xc3\xb6lle aiheutuviin vaaroihin sek\xc3\xa4 muihin vaaroihin. Aineita ja seoksia, joiden ominaisuudet t\xc3\xa4ytt\xc3\xa4v\xc3\xa4t tietyt vaaroihin liittyv\xc3\xa4t kriteerit, pidet\xc3\xa4\xc3\xa4n vaarallisina ja ne on luokiteltava ja merkitt\xc3\xa4v\xc3\xa4 luokitusta vastaavalla varoitusmerkill\xc3\xa4. Kutakin vaaraluokkaa, vaaraluokan jaottelua ja vaarakategoriaa vastaa tietty varoitusmerkki.\n_START_SECTION_\nMuutokset vanhaan j\xc3\xa4rjestelm\xc3\xa4\xc3\xa4n\n_START_PARAGRAPH_\nSuurimmat muutokset vanhaan tapaan verrattuna ovat muutokset merkeiss\xc3\xa4, R- ja S-lauseiden korvaaminen uusilla ja huomiosanat. Lis\xc3\xa4ksi uusi tapa tuo k\xc3\xa4ytt\xc3\xb6\xc3\xb6n lis\xc3\xa4\xc3\xa4 luokkia ja kategorioita, sek\xc3\xa4 t\xc3\xa4m\xc3\xa4n vuoksi enemm\xc3\xa4n raja-arvoja ja erilaisia luokituskriteerej\xc3\xa4._NEWLINE_Uudet varoitusmerkit ovat  hajoava ihminen, jolla osoitetaan vakava terveysvaikutus, huutomerkki joka vastaa osittain ennenkin k\xc3\xa4yt\xc3\xb6ss\xc3\xa4 ollutta Andreaan risti\xc3\xa4 sek\xc3\xa4 varoitusmerkki paineen alaisista kaasuista._NEWLINE_Edellisess\xc3\xa4 tavassa k\xc3\xa4yt\xc3\xb6ss\xc3\xa4 olleet R- ja S-lauseet korvataan H- ja P-lausekkeilla. Lausekkeiden tarkoituksena on antaa lis\xc3\xa4tietoa varoitusmerkin lis\xc3\xa4ksi varoitusetiketeiss\xc3\xa4. H- eli vaaralauseke antaa lis\xc3\xa4tietoja aineen vaarallisuudesta. Sill\xc3\xa4 voidaan t\xc3\xa4ydent\xc3\xa4\xc3\xa4 merkin tietoa, esimerkiksi: H202 R\xc3\xa4j\xc3\xa4hde; Vakava sirpalevaara. P- eli turvalauseke lis\xc3\xa4\xc3\xa4 puolestaan k\xc3\xa4ytt\xc3\xb6turvallisuuteen liittyvi\xc3\xa4 huomioita pakkaukseen, kuten esimerkiksi: P273; V\xc3\xa4ltett\xc3\xa4v\xc3\xa4 p\xc3\xa4\xc3\xa4st\xc3\xa4mist\xc3\xa4 ymp\xc3\xa4rist\xc3\xb6\xc3\xb6n._NEWLINE_Uutena asetuksessa on huomiosanojen k\xc3\xa4ytt\xc3\xa4minen. K\xc3\xa4ytett\xc3\xa4v\xc3\xa4t huomiosanat ovat "Vaara" ja "Varoitus". Kun aineen luokitus tiedet\xc3\xa4\xc3\xa4n tarvittava huomiosana saadaan selville CLP-asetuksen mukaisesta taulukosta. Samasta taulukosta saadaan aineelle my\xc3\xb6s varoitusmerkit, kaikki H-lauseet ja tarvittavat P-lausekkeet.'